SDP tarvitsi aktiivimallin vastaista kampanjaa presidentinvaaleihin.

Ei ollut vahinko, että Antti Rinteen sdp heräsi aktiivimallin vastustamiseen vasta presidentinvaalien alla.

Sisäpoliittiset kysymykset nousivat vahvasti esiin presidentinvaalikamppailussa. Teemat, jotka eivät kuulu presidentin toimialueeseen: ulko- ja turvallisuuspolitiikkaan. Suomen tasavallan presidentti johtaa ulkopolitiikkaa yhdessä valtioneuvoston kanssa ja toimii puolustusvoimien ylipäällikkönä.

Presidentinvaalien ydinalueeseen liittymättömien sisäpoliittisten aiheiden nousulle on esitetty erilaisia selityksiä. Demarien Tuula Haatainen, perussuomalaisten Laura Huhtasaari ja vasemmistoliiton ehdokas Merja Kyllönen eivät omaa kokemusta ulko- ja turvallisuuspolitiikasta. Heidän mahdolliset vahvuutensa ovat muualla, ja siksi sisäpoliittisista asioista puhutaan mieluummin kuin ulkopolitiikasta.

Vihreiden Pekka Haavisto pelästyi vaalikampanjan loppusuoralla Paavo Väyrysen ajavan ohitse vaalin kakkoseksi ja yhtyi aktiivimallin populistisiin arvostelijoihin. Paavo Väyrynen puolestaan löi istuvaa presidenttiä Sauli Niinistöä ihan millä tahansa teemalla. Hurstin ruokajonotkin kelpasivat.

Mitäpä jos sisäpolitiikan tunkeminen presidentinvaaleihin ei ollutkaan spontaania, vaan pitkään suunniteltu taktiikka?

SDP:n puheenjohtaja Antti Rinne pallotteli luotettujensa kanssa kysymystä: voiko presidentinvaaleihin mennä perinteisillä demareiden sisäpoliittisilla teemoilla kuten esimerkiksi eriarvoistumisella, syrjäytymisellä ja työttömyydellä. Tämä tapahtui samaan aikaan kun Rinne oli päättänyt, että Haataisesta tehdään puolueen presidenttiehdokas.

Rinne halusi taktiikkapelillään varmistaa ennen kaikkea oman huojuvan asemansa SDP:n johdossa. Rinne oli valittu alkuvuodesta 2017, kovan junttauksen jälkeen, uudelleen puolueensa johtoon. Kilpailijoiden puheet ylimääräisestä puoluekokouksesta ja Rinteen syrjäyttämisestä alkoivat kuitenkin lähes välittömästi.

SDP ei saanut ykkösketjun ehdokasta presidentinvaaleihin: Jutta Urpilainen ja Eero Heinäluoma kieltäytyivät. Vaarana oli, että kakkosketjusta nousee presidenttiehdokkaaksi Rinteen vastaista oppositiota sympatisoiva ehdokas. Rinne varmisti, että hänen luottonaisensa Tuula Haatainen tulee ehdokkaaksi.

Sisäpoliittiset demarien teemat ovat sinällään vähän vaisuja. Kaivattiin jokin terävä kärki. Siitä syntyi ajatus aktiivimallin vastaisesta kampanjasta. Monet ovat ihmetelleet miksi SDP ja SAK syttyivät aktiivimallin vastustukseen vasta jälkikäteen. Kysymys on ajoituksesta: aktiivimallin vastaista kampanjaa tarvittiin vasta presidentinvaaleihin.